Normalt har jeg ikke noget imod, at min underbo dagligt ryger rigtig mange joints ude på altanen. Men i denne coronatid, hvor man skal lufte ud hele tiden, så er det altså lidt af en prøvelse. Den anden dag, hvor jeg og min lille familie kom hjem til vores grundigt udluftede lejlighed, stank alting af skunk. Og det bliver jo ikke bedre af, at man skal arbejde hjemme og har vinduet åbent for at lufte virusserne ud, for så bølger det ind fra tid til anden.

Hvordan griber jeg det her an uden at virke total emsig? Jeg vil jo også gerne selv kunne ryge en sjælden joint på min altan uden at virke som en farisæer. Har I et bud på en praktisk løsning?

– Mand, 36, Nørrebro

Svar I:

Normalt ville jeg måske skrive et eller andet fis med, at »tolerancen er det første offer under en katastrofe«, men lige her rammer du en nerve. Jeg bor selv i kollektiv, og i lejligheden ved siden af ligger et andet kollektiv. Alle beboere er sendt hjem fra arbejde, men langt fra alle har noget at tage sig til. Det kan man nogle gange lugte sidst på eftermiddagen, og det er altså anstrengende at arbejde i en lufttype, der instinktivt appellerer til det allermest uproduktive i mig.

Omvendt er det stærkt usandsynligt, at din underbo kvitter sit misbrug netop nu, hvor han ikke har andre muligheder end at sidde i sofaen og se ’South Park’.

Så accepter lugten, eller tal med ham. Måske kan I aftale, at han sender en sms, inden han skal ryge? Så kan du lukke vinduet i et kvarter. Når Enhedslisten og Nye Borgerlige kan blive enige om en økonomisk hjælpepakke, må I også kunne finde en fælles løsning på jeres lille coronakrise.

– Mathias Sindberg

Svar II:

Tænk på de her coronadage som et computerspil, hvor du får point, hver gang du vasker hænder, tager ekstra hensyn eller bærer over med noget, som sådan rent objektivt er irriterende. Forestil dig en blinkende guldmønt over dit hoved, hver gang du gør noget hensigtsmæssigt.

Forestil dig på samme måde, at du mister point, hver gang du går uden for en dør eller ind i en butik. Dette tab kan dog indhentes ved at gå i store buer uden om folk, købe ind for andre eller finde mennesketomme ruter i dit lokalområde. Hvis du spytter på gaden, mister du øjeblikkeligt alle dine point. Hvis du begynder at moralisere over andres levevis og dermed øger den klaustrofobiske, paranoide følelse, alle er berettiget til at føle for tiden, mister du cirka halvdelen.

Men hvis du roser din underbos samfundssind – som desværre bare stinker af skunk – giver det point. Det samme gør det, hvis du bager en plade hashpebernødder til underboen, så vedkommende har et alternativ til sine joints.

– Lone Nikolajsen